Prys van medisyne plaas druk op fondse, pasiënte | Netwerk24
Deur Hanlie Stadler 16 April 2019 05:00
Kenners meen medisyne is te duur in Suid-Afrika.
Afgevaardigdes was bekommerd oor die gebrek aan deursigtigheid oor hoe farmaseutiese maatskappye hul pryse vasstel.
Health-e News haal voorbeelde aan van hoe medisynepryse verskil.
’n Spesifieke asmapompie kos $100 in die VSA, maar net meer as $9 in Londen, Engeland.
Tunisië en Marokko betaal meer vir die griepinenting as Frankryk.
“Dis hoekom Discovery Health aktief fokus op onderhandelinge oor die vasstelling van medisynepryse om die negatiewe impak van stygende besteding aan medisyne te verminder – dis een van die sleutelaandrywers van hoë mediese inflasie.”
In Suid-Afrika word medisynepryse gereguleer deur die enkeluitgangsprys, wat in 2004 in werking gestel is. Die enkeluitgangsprys is die maksimum prys waarteen vervaardigers medisyne aan alle apteke en hospitale moet verkoop, ongeag die volume wat die apteek bestel. Geen afslag of ander aansporings mag aangebied word nie. Dit beteken apteke kan nie groter wins maak deur meer van ’n medisyne te verkoop nie.
Volgens eHealthNews het die enkeluitgangsprys medisynepryse met 22% laat daal in die jaar nadat dit in werking gestel is. Die enkeluitgangsprys word jaarliks minimaal verhoog.
Daarby onderhandel mediese fondse met farmaseutiese maatskappye oor medisynepryse.
Naidu sê dit alles is nie genoeg om tasbare besparings vir verbruikers te bewerkstellig nie: “Elke jaar word die waarde van enige besparings uitgekanselleer deur die stygende koste en verbruik van medisyne, tesame met die baie hoë pryse van nuwe medisyne, wat daarop dui dat baie meer gedoen moet word om werklike verandering vir verbruikers teweeg te bring.”
Naidu sê sommige nuwe medisyne kan tot R1 miljoen per pasiënte per jaar beloop. “Die druk op ’n paar mediese skemas om die koste van nuwe medisyne te absorbeer, is eenvoudig nie volhoubaar nie.”
Naidu is van mening dat Suid-Afrika groter buigsaamheid in sy beleid nodig het. Dis belangrik dat medisyne van meet af aan teen ’n billike prys geregistreer word, wat groter steun van die reguleringsowerheid vir gesondheidsprodukte (SAHPRA) gaan vereis.
“Dit sal die registrasie en beskikbaarheid van belangrike medisyne versnel, wat die grootste prysverligting vir verbruikers in Suid-Afrika sal meebring.”
Suid-Afrika verteenwoordig minder as 2% van die wêreldmark vir medisyne, sê Naidu, maar dis belangrik dat die land aanhou baklei vir bekostigbare toegang tot noodsaaklike medisyne.
Naido sê buigsaamheid wat risikodeling tussen mediese fondse en farmaseutiese maatskappye moontlik sal maak, kan een benadering wees om bekostigbaarheid en koste te verbeter.
Meer oor: Mediese Fonds | Mediese Sorg | Medisyne | Pille
Waghond oor mediese fondse gekap oor turfoorlog